Прототип овог изузетно успелог авиона за прелазну обуку војних пилота полетео је априла 1935. године под ознаком НА-16 а ускоро је поред званичног имена Тексан (Texan) од пилота добио надимак „Летећа тестера” због карактеристичног звука рада мотора. Авиони испоручени Енглезима на основу уговора о зајму и најму добили су нов назив - Харвард. Завршетак Другог светског рата није означио и његов крај - Американци га користе као лаки јуришни авион у Корејском рату педесетих година, Французи у Алжирском рату за независност, Енглези у Кенији, а Израелци су га користили као обрушавајући бомбардер. Све укупно произведено је 21.342 авиона у 200 школских и 53 борбене варијанте укључујући и ловачку.